《送智印师还会稽》
宋代·沈辽

穷居谢世事，浩荡如孤云。生计委梦幻，焉能履纷纷。

上人远来委，高谈纾所闻。天上曼陀华，吾知悦清芬。

至理有神仙，会为贝多文。法力浩无边，谅能抗三军。

鼎新布金地，檀施咸欣欣。翩然揖归袂，吾固殊其群。

浮杯渡天堑，归路稽山垠。昨夜一尺雪，佳气生锄耘。

拥毳可待饱，尚应事高薰。后会复何时，相望此江濆。

吾已与心约，行当宅榆枌。他年白莲会，何惭张隐君。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。